SANHEDRIN Ɔ KOJO YESU MƆTU MLA
YUDA ISKARIOT YA WO E KUƐ KPA
A NGƆ YESU KƐ YA HA PILATO KONƐ E BU LƐ GBENƆ FƆ
Benɛ Petro kua Yesu si etɛne ɔ, je miɔ nɛ e maa na. Jamɛ a be ɔ mi ɔ, Sanhedrin bi ɔmɛ ye a sane yaya a ta, nɛ a gbɛ a kpe ɔ. Akɛnɛ mlaa a ngmɛ́ blɔ kaa a kojoɔ nɔ ko nyɔ mi he je ɔ, a ma ya kpe Soha mɔtu nɛ a maa kojo Yesu ekohu, konɛ e ko pee kaa a ye sane nɛ dɛ. Enɛ ɔ he ɔ, benɛ je na a, a ngɔ Yesu kɛ ya da Sanhedrin ɔ hɛ mi ekohu.
Jehanɛ ɔ, a bi Yesu ke: “Mo ji Kristo ɔ lo?” Yesu he nɔ ke: “Ke i de nyɛ ɔ, nyɛ be hee maa ye. Nɛ ke sane ko nɛ i bi hu, nyɛ be mi heto hae.” Se kɛ̃ ɔ, Yesu pee kã, nɛ e tsɔɔ nɔ nɛ e ji kaa bɔ nɛ a gba kɛ fɔ si ngɛ Daniel 7:13 ɔ. Yesu de mɛ ke: “Se e be kɛe kulaa nɛ Nɔmlɔ Bi ɔ maa hi Mawu Ope ɔ hiɔ nɔ.”—Luka 22:67-69; Mateo 26:63.
A kpale bi lɛ ke: ‘Lɛɛ tse Mawu Bi ji mo?’ Yesu he nɔ ke: “Jã nyɛ de ɔ nɛ.” Ngɛ a susumi nya a, Yesu bɔ musu, nɛ lɔ ɔ he ɔ, e sa gbenɔ. A de ke: “Odase yeli kpahi a he hia we wɔ hu! Wɔ nitsɛmɛ wa nu kɛ je e nya!” (Luka 22:70, 71; Marko 14:64) Kɛkɛ nɛ a fi Yesu nine konɛ a kɛ lɛ ya ha Roma Amlaalo Pontio Pilato.
Jamɛ a be ɔ mi ɔ, eko ɔ, Yuda Iskariot na nɛ a ngɔ Yesu kɛ yaa Pilato ngɔ. Benɛ e na kaa a bu Yesu gbenɔ fɔ ɔ, e dɔ lɛ kaa e tsɔɔ e Nyɔmtsɛ ɔ se blɔ, nɛ e pia e he. Se Yuda kpale we e se kɛ yɛ Mawu ngɔ kaa nɔ ko nɛ e pia e he niinɛ. Mohu ɔ, e ya osɔfo ɔmɛ a ngɔ, konɛ e kɛ sika hiɔ yi 30 nɛ a kɛ ha lɛ ɔ ya ha mɛ. Yuda de osɔfo ɔmɛ ke: “I pee yayami kaa i tsɔɔ nɔ nɛ pee we yayami ɔ se blɔ nɛ́ a gbe lɛ.” Se a de we lɛ nɔ́ kpakpa ko. Mohu ɔ, a de lɛ ke: “Mɛni enɛ ɔ kɔɔ ngɛ wa he? Mo nitsɛ o sane ji lɔ ɔ!”—Mateo 27:4.
Yuda ho nɛ e ya sake sika hiɔ yi 30 ɔ ngɔ pue sɔlemi we ɔ mi, nɛ e kpale ya pee yayami agbo ko ngɔ to kekle nɔ́ ɔ nɔ. E ya gbe e he. Benɛ Yuda ngɛ mɔde bɔe nɛ e maa wo e kuɛ kpa a, eko ɔ, tso kɔni nɛ e tsa kpa a kɛ wo he ɔ ku, nɛ e je tso ɔ mi kɛ ba fia tɛ sa ko nɔ, nɛ e mi ní pã pue si.—Bɔfo Ɔmɛ A Ní Tsumi 1:17, 18.
Benɛ a kɛ Yesu ya su Pontio Pilato ngɔ ɔ, je nɛ lolo, se Yuda bi ɔmɛ sume kaa a maa sɛ Amlaalo ɔ asa a nɔ. A susu kaa akɛnɛ Pilato ji ma je no he je ɔ, e we ɔ mi nɛ a maa sɛ ɔ ma ble mɛ. Ke a pee jã a, a he be tsɔe kɛ ha Abolo Kplolo Nyami gbijlɔ nɛ maa jee sisi Nisan ligbi 15 ɔ, nɛ a be nyɛe maa ye eko. A buɔ Abolo Kplolo Nyami gbijlɔ ɔ kaa e piɛɛ Hetsɔmi be ɔ he.
Pilato je kpo nɛ e ba bi mɛ ke: “Mɛni sane nyɛɛ kɛ ba ngɛ nyumu nɛ ɔ nya poe ɔ?” A he nɔ ke: “E pee we yayami ko jinɛ waa kɛ lɛ ba be mo hae.” Eko ɔ, Pilato nu he kaa Yuda bi ɔmɛ ngɛ hlae nɛ a nyɛ e nɔ, enɛ ɔ he ɔ, e de mɛ ke: “Lɛɛ nyɛ nitsɛmɛ nyɛɛ ngɔ lɛ nɛ nyɛ ya kojo lɛ ngɛ nyɛ nitsɛmɛ nyɛ mlaa nya mɔ.” Kɛkɛ nɛ Yuda bi ɔmɛ je yi wu tso ní nɛ a to kaa a maa pee ɔ kpo. A he nɔ ke: “Wɔɔ lɛɛ wa be he blɔ nɛ wa gbeɔ nɔ.”—Yohane 18:29-31.
Ngɛ anɔkuale mi ɔ, ke Yuda ma nikɔtɔma amɛ gbe Yesu ngɛ Hetsɔmi be ɔ mi ɔ, lɔ ɔ kɛ basabasa peemi maa ba ma a mi. Akɛnɛ ke nɔ ko te si kɛ wo Kaisare ɔ, amlaalo ɔ ngɛ he blɔ nɛ a haa nɛ a gbeɔ nɔ ɔ he je ɔ, Yuda bi ɔmɛ susu kaa ke a po Yesu nya kaa e pee nɔ́ ko kaa jã a, Pilato ma ha nɛ a gbe lɛ, kɛkɛ ɔ, ma bi ɔmɛ be nyɛe ma pia mɛ.
Yuda jami nya dali ɔmɛ de we Pilato kaa a sɛ hlami nɛ a bu Yesu gbenɔ fɔ kaa e bɔ musu. Mohu ɔ, a ngɔ munyu kpa komɛ kɛ po Yesu nya. A de Pilato ke: “Wa nu nyumu nɛ ɔ nɛ [1] e ngɛ wa ma mi bi ɔmɛ a tue puɛe. Wa nu nɛ [2] e ngɛ mɛ dee ke a ko tsu tó ha Kaisare ɔ, [3] se lɛ nitsɛ ji Kristo, matsɛ ɔ nɛ.”—Luka 23:2.
Akɛnɛ Pilato ji Roma nɔ yemi ɔ nane mi dalɔ he je ɔ, e hao lɛ kaa Yuda bi ɔmɛ de ke Yesu ngɛ tsɔɔe kaa lɛ ji a matsɛ. Lɔ ɔ he ɔ, Pilato kpale e se kɛ sɛ mɔ ɔ mi, nɛ e tsɛ Yesu, nɛ e bi lɛ ke: “Mo ji Yuda bi ɔmɛ a matsɛ ɔ?” Ngɛ blɔ kpa ko nɔ ɔ, Pilato ngɛ lɛ bie ke, ‘Anɛ o te si kɛ wo Kaisare, kɛ wa mlaa a, nɛ o ngɛ wa nɔ yemi ɔ hɛ mi atua tsɔe lo?’ Eko ɔ, akɛnɛ Yesu suɔ nɛ e maa le nɔ́ nɛ a de Pilato ngɛ e he he je ɔ, e bi Pilato ke: “Mo nitsɛ o yi mi nɛ o to kɛ ngɛ enɛ ɔ dee, aloo ni komɛ lɛ a de mo jã ngɛ ye he?”—Yohane 18:33, 34.
Pilato pee kaa nɔ́ nɛ e li Yesu he nɔ́ ko nɔ́ ko kulaa, nɛ e suɔ nɛ e maa le lɛ saminya. Enɛ ɔ he ɔ, Pilato bi Yesu ke: “Anɛ Yuda no ji mi? Mo nitsɛ o ma mi bi, kɛ osɔfo nikɔtɔma amɛ nɛ a ngɔ mo ba ha mi. Mɛni o pee?”—Yohane 18:35.
Yesu bɔɛ mɔde kaa e maa laa matsɛ yemi he sane nɛ lɔ ɔ ji oti nɛ ngɛ munyu nɛ a po kɛ fɔ e nɔ ɔ mi ɔ nɔ. Bɔ nɛ e ha munyu ɔ heto ha a pee Amlaalo Pilato nyakpɛ.